La nova PAC vol donar prioritat en l'accés als ajuts als agricultors genuïns: pagesos amb dedicació exclusiva, que viuen de treballar la terra
Elaborar un Pla estratègic català amb l'objectiu de donar millor resposta a les especificitats de Catalunya és l'acord que hem assolit amb el sector productor català.
Aquest serà el posicionament que defensarem en relació al finançament, l'estructura i les mesures de la nova Política Agrària Comuna (PAC) que s'aplicarà en el proper període 2021-2027.
És important comptar amb el suport del sector a l'hora de reclamar la regionalització dels fons.
També que els plans estratègics s'estableixin a escala territorial amb l'objectiu de poder fer una gestió més eficient i eficaç dels ajuts.
Catalunya necessita poder definir les polítiques agràries pròpies.
La diversitat dels sectors a l'Estat espanyol fa que no es puguin establir les condicions de les subvencions de la PAC des d'un punt de vista centralitzat.
D'altra banda, defensem que la nova PAC s'ha de modernitzar i simplificar amb polítiques que fomentin zones rurals dinàmiques i que assegurin la continuïtat d'un sector que té una enorme responsabilitat: garantir que hi hagi aliments suficients per a la ciutadania d'aquest país i que aquests aliments siguin de bona qualitat, saludables i segurs.
Per això no estem d'acord amb la reducció dels fons per a les polítiques agràries i de les polítiques de cohesió econòmica, social i territorial a favor d'altres programes que es planteja en aquesta nova PAC.
Els fons de les polítiques agràries comunes són d'interès general; amb la seva reducció, tothom hi perd.
En el marc de la nova PAC 2021-2027 Catalunya reclama l'elaboració d'un Pla Estratègic Català per donar millor resposta a les especificitats del nostre territori.
Sense regionalització no es poden ajustar els ajuts a la realitat del sector català.
Nova arquitectura dels objectius de la PAC
El Pla estratègic català que defensem ha d'incloure, entre altres temes, els següents:
La definició d' agricultor genuí amb indicadors objectius.
Aquest barem ha de permetre que qui rep ajuts de manera prioritària siguin aquelles persones i empreses que tenen l'activitat agrària com a activitat principal.
Respecte dels ajuts directes, la definició d'un nou model que abandoni la referència històrica dels drets, sempre que hi hagi mecanismes correctors per esmorteir-lo i el manteniment del règim de petits agricultors per donar suport a les petites explotacions per la seva contribució al desenvolupament territorial.
L'augment dels fons destinats als ajuts associats adreçats a la millora de la competitivitat i sostenibilitat de les explotacions i a la qualitat de la producció, i mantenir les mesures contra la volatilitat i crisi de mercat, tot i que la seva aplicació haurà de ser més flexible i àgil per poder fer front als problemes puntuals d'algun sector.
Per això, considerem necessari defensar l'establiment d'indicadors objectius que desencadenin de manera automàtica els mecanismes de crisi de l'OCM per a les pertorbacions de mercat.
La incorporació de joves com una eina imprescindible per garantir l'activitat agrària i la resiliència del món rural.
Volem mantenir la singularitat en el model d'incorporació de joves que hem desenvolupat a Catalunya.
Els ajuts Leader, destinats a la dinamització del món rural, s'han de poder completar amb altres fons estructurals que no siguin els estricament agrícoles i que permetin abordar el desenvolupament local de manera integral, econòmica i social.